নীরব ঘাতক স্বভাবের যে রোগটি দেহে বহু ব্যাধির আহ্বায়ক সেই ডায়াবেটিস রোগটির অব্যাহত অভিযাত্রায় শঙ্কিত সবাইকে এটি নিয়ন্ত্রণে সচেতন করে তুলতেই বাংলাদেশ ডায়াবেটিক সমিতি প্রতি বছর ২৮ ফেব্রুয়ারি সমিতির প্রতিষ্ঠা (২৮ ফেব্রুয়ারি ১৯৫৬) বার্ষিকীর দিনে ডায়াবেটিস সচেতনতা দিবস হিসেবে পালনের উদ্যোগ গ্রহণ করে। বিশ্ব স্বাস্থ্য সংস্থার হিসেব মতে, ২০০০ সালে ভিত্তি বছরে বিশ্বে ডায়বেটিস রোগীর সংখ্যাা যেখানে প্রায় ১৭ কোটি (বিশ্ব জনসংখ্যার শতকরা প্রায় ৩ ভাগ) ছিল, তাদের আশঙ্কা ২০৩০ সালে সে সংখ্যা দ্বি-গুণেরও বেশি হয়ে যাবে। প্রাদুর্ভাব ও বিস্তারের পরিসংখ্যান বিশ্লেষণে দেখা যায়, উন্নত বিশ্বে টাইপ ২ অর্থাৎ ইনসুলিন নিরপেক্ষ রোগীর সংখ্যা ক্রমশ বাড়ছে, ২০৩০ সালের মধ্যে পূর্ব ভূমধ্যসাগরীয় দেশসমূহে সব চেয়ে বেশি (১৮০%), এর পর আফ্রিকা মহাদেশে (১৬০%), তার পর দক্ষিণ-পূর্ব এশিয়ায় (১৫৫%) হারাহারিমতে ডায়াবেটিস রোগে আক্রান্তের সংখ্যা বৃদ্ধি পাওয়ার প্রবল প্রবণতায় রয়েছে। বিশ্বে এই রোগের গড় বিস্তার যেখানে ১১৪%, বাংলাদেশে তা ১৪৯% যা যথেষ্ট আশঙ্কাজনক।